Document ID: 32013R0025

NARIADENIE KOMISIE (EÚ) č. 25/2013
zo 16. januára 2013,
ktorým sa menia a dopĺňajú prílohy II a III k nariadeniu Európskeho parlamentu a Rady (ES) č. 1333/2008 a príloha k nariadeniu Komisie (EÚ) č. 231/2012, pokiaľ ide o prídavnú látku v potravinách dioctan draselný
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3, článok 14 a článok 30 ods. 5,
so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
keďže:
(1)
V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
(2)
V prílohe III k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v prídavných látkach v potravinách, potravinárskych enzýmoch a potravinárskych arómach a podmienky ich používania.
(3)
V nariadení Komisie (EÚ) č. 231/2012 sa stanovujú špecifikácie prídavných látok uvedených v prílohách II a III k nariadeniu (ES) č. 1333/2008 (3).
(4)
Uvedené zoznamy sa môžu zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008.
(5)
V zmysle článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo na základe žiadosti.
(6)
27. septembra 2010 bola predložená žiadosť o povolenie používania dioctanu draselného ako konzervačnej látky, ktorá bola sprístupnená členským štátom.
(7)
Vyžaduje sa, aby sa dioctan draselný používal ako alternatíva dioctanu sodného E 262 ii), ktorý sa využíva ako inhibítor rastu mikroorganizmov. Nahradenie dioctanu sodného E 262 ii) dioctanom draselným môže viesť k zníženiu príjmu sodíka vo výžive.
(8)
Komisia má podľa článku 3 ods. 2 nariadenia (ES) č. 1331/2008 požiadať úrad o stanovisko s cieľom aktualizovať zoznam Únie obsahujúci prídavné látky v potravinách stanovené v prílohe II k nariadeniu (ES) č. 1333/2008, okrem prípadu, keď sa nepredpokladá, že predmetná aktualizácia bude mať vplyv na ľudské zdravie. Dioctan draselný je ekvimolekulárna zložka dvoch povolených prídavných látok v potravinách (octan draselný E 261 a kyselina octová E 260). V roku 1990 Vedecký výbor pre potraviny posúdil rôzne technologické funkcie prídavných látok v potravinách. V prípade kyselín, zásad a ich solí sa posúdenia týkali uvedených aniónov a katiónov. Posúdenie sa vzťahovalo na kyselinu octovú (E 260) ako aj jej soli - octan a dioctan amónny, sodný, draselný a vápenatý. Výbor v prípade tejto skupiny látok nestanovil žiadny prijateľný denný príjem. Z toho vyplýva, že ich použitie na dosiahnutie požadovaného technologického účinku nepredstavuje nebezpečenstvo pre zdravie. Povolenie používať dioctan draselný rovnakým spôsobom ako octan draselný by nemalo mať účinok na ľudské zdravie a preto nie je potrebné požiadať o stanovisko úrad.
(9)
Malo by sa povoliť používanie dioctanu draselného rovnakým spôsobom, ako sa používa octan draselný. Preto by sa v prílohách k nariadeniu (ES) č. 1333/2008 súčasný názov prídavnej látky E 261, t. j. „octan draselný“ mal nahradiť výrazom „octany draselné“, ktorý by zahŕňal octan draselný aj dioctan draselný.
(10)
Špecifikácie dioctanu draselného by sa mali zahrnúť do nariadenia (EÚ) č. 231/2012. V prílohe k uvedenému nariadeniu by sa číslo E 261 ii) malo prideliť dioctanu draselnému a súčasné číslo pre octan draselný, E 261, by sa malo zmeniť na E 261 i). Toto číslovanie nemá vplyv na požiadavky na označovanie stanovené v článkoch 22 a 23 nariadenia (ES) č. 1333/2008.
(11)
Podľa prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (4), sa príloha II, v ktorej sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom povoliť používanie dioctanu draselného pred týmto dátumom je potrebné stanoviť skorší dátum uplatňovania, pokiaľ ide o uvedenú prídavnú látku v potravinách.
(12)
Nariadenie (ES) č. 1333/2008 a nariadenie (EÚ) č. 231/2012 by sa preto mali zodpovedajúcim spôsobom zmeniť a doplniť.
(13)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Prílohy II a III k nariadeniu (ES) č. 1333/2008 sa menia a dopĺňajú v súlade s prílohou I k tomuto nariadeniu.
Článok 2
Príloha k nariadeniu (EÚ) č. 231/2012 sa mení a dopĺňa v súlade s prílohou II k tomuto nariadeniu.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. januára 2013

Labels: 3
0
1
17